पति के न रहने पर आजीविका के लिए उमा मावशी ने साफ-सफाई, बर्तन धोने का काम अपने हाथ में ले लिया। काम पर जब पहले दिन आयीं, मेरे अम्मा कहने पर बोल पड़ीं- मला मावशी सांगा (मुझे मौसी पुकारो)और मेरे लिए भी उमा मावशी हो गईं। हाल-फिलहाल ही उमा मावशी ने घर आना शुरू किया है। हिन्दी में ठीक से बात तो नहीं हो पाती उनसे, वह मराठी बोलती हैं टूटी-फूटी हिन्दी के साथ, मैं टूटी-फूटी मराठी बोलने की कोशिश कर लेती हूँ। बात फिर भी बन ही जाती है। बात तो बिना बोले भी बन जाती है, बातों का क्या। वह काम पर आती हैं और मुझे रसोई में खड़ा जब देखती हैं, पास आकर अपनी एक उंगली मेरे गाल पर धर देती हैं। स्पर्श मौन से मुखर होता है। सब कह जाता है। उनकी एक उंगली का प्रेम भरा स्पर्श दिल की भीतरी तहों में उतरने लगता है। मेरे पास खड़े हुए वह बातों-बातों में छोटी-मोटी हिदायतें भी देती रहती हैं, खाँसी आने पर कहेंगी दूध में हल्दी -नमक डाल कर पियो खांसी जाएगी तुम्हारी, अपना वजऩ संभालो, गर्म पानी में शहद डाल कर पिया करो। चावल कम खाया करो, खाने में तेल कम डाला करो, पार्क में टहल आओ, घर के आँगन में ही टहल लो जाकर।